CELEX: 
Language: mt
Date: 2018-04-18 00:00:00
Title: DIRETTIVA DELEGATA TAL-KUMMISSJONI (UE) .../... li temenda l-Annessi II, III u V tad-Direttiva (UE) 2016/1629 tal-Parlament Ewropew u tal-Kunsill li tistabbilixxi r-rekwiżiti tekniċi għall-bastimenti tal-passaġġi fuq l-ilma interni

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               1.1 Il-Kumitat Ewropew għat-tfassil ta’ Standards fin-Navigazzjoni Interna (CESNI)
            
            
               Il-Kummissjoni Ċentrali għan-Navigazzjoni fuq ir-Renu (CCNR) hija organizzazzjoni internazzjonali b’kompetenzi regolatorji għal kwistjonijiet ta’ trasport b’navigazzjoni interna fuq ir-Renu. Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera huma partijiet fis-CCNR.
            
            
               Fl-2015, is-CCNR approvat il-ħolqien u l-funzjonament tal-Kumitat Ewropew għat-tfassil ta’ Standards fin-Navigazzjoni Interna (CESNI). Il-missjoni tiegħu tinkludi l-adozzjoni ta’ standards tekniċi fin-navigazzjoni interna f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u tal-proċeduri korrispondenti, kif ukoll id-deliberazzjonijiet dwar is-sikurezza tan-navigazzjoni, il-ħarsien tal-ambjent jew oqsma oħra tan-navigazzjoni. 
            
            
               Is-CESNI huwa magħmul minn esperti li jirrappreżentaw lill-Istati Membri tas-CCNR u tal-UE li jkollhom drittijiet tal-vot fuq il-bażi ta’ vot wieħed għal kull Stat. 
            
            
               L-UE mhix parti fis-CCNR jew fis-CESNI. Madankollu, tista’ tipparteċipa fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr drittijiet tal-vot. 
            
            
               Is-CESNI jadotta standards b’unanimità tal-voti tas-CCNR u tal-Istati Membri tal-UE preżenti. Fin-nuqqas ta’ kunsens rigward id-deċiżjoni li l-adozzjoni tal-istandards titqiegħed fuq l-aġenda, is-CESNI jiddeċiedi b’maġġoranza ta’ żewġ terzi tal-voti ta’ dawk il-Membri preżenti fil-laqgħa. Barra minn hekk, is-CESNI jadotta l-istandards b’unanimità tal-voti tas-CCNR u tal-Istati Membri tal-UE preżenti. Ladarba jiġu deċiżi, l-istandards jingħataw numru ta’ referenza uniku u jiġu ppubblikati.
            
            
               Is-CCNR bniet esperjenza sinifikanti fl-istabbiliment tar-rekwiżiti tekniċi għall-bastimenti tal-passaġġi fuq l-ilma interni. Is-CESNI, li huwa stabbilit fil-qafas tas-CCNR u bil-parteċipazzjoni tal-Istati Membri kollha tal-UE, għalhekk għandu l-għarfien espert meħtieġ u r-rappreżentanza ġeografika sabiex ifassal standards komuni għan-netwerk kollu tal-passaġġi fuq l-ilma interni fl-Unjoni Ewropea.
            
            
            
               1.2 L-istandard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni (ES-TRIN)
            
            
               L-istandard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni (l-istandard ES-TRIN) huwa wieħed mill-istandards stabbiliti mis-CESNI. Dan l-istandard jistabbilixxi r-rekwiżiti tekniċi uniformi meħtieġa biex jiżguraw is-sikurezza tal-bastimenti tal-passaġġi fuq l-ilma interni. Dan jinkludi dispożizzjonijiet fir-rigward tal-bini tal-bastimenti, l-armar u t-tagħmir għall-bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet fir-rigward tal-identifikazzjoni tal-bastimenti, mudell ta’ ċertifikati u reġistru, dispożizzjonijiet tranżizzjonali, kif ukoll struzzjonijiet għall-applikazzjoni tal-istandard tekniku. 
            
            
               L-ewwel verżjoni tal-istandard ES-TRIN (ES-TRIN 2015) ġiet adottata fil-laqgħa tas-CESNI tas-26 ta’ Novembru 2015. 
            
            
               L-istandard ES-TRIN jiġi aġġornat regolarment filwaqt li titqies ħidmet il-gruppi ta’ ħidma tas-CESNI.
            
            
               L-aġġornament regolari tal-istandard ES TRIN huwa meħtieġ biex:
            
            
               jinżamm il-livell għoli ta’ sikurezza fin-navigazzjoni interna
            
            
               tiġi segwita l-evoluzzjoni teknika (eż. il-kamra tat-tmunier, it-tagħmir tan-navigazzjoni)
            
            
               tiġi żgurata l-kompatibilità mal-qafas ġuridiku tal-UE (eż. ir-Regolament dwar il-Makkinarju Mobbli Mhux tat-Triq)
            
            
               Is-CESNI adotta l-verżjoni aġġornata tal-istandard ES-TRIN (ES-TRIN 2017/1) fil-laqgħa tas-6 ta’ Lulju 2017. Din l-edizzjoni tinkorpora diversi emendi, b’mod partikolari dawk li jikkonċernaw l-oqsma li ġejjin:
            
         
         
            
               l-elevazzjoni tal-kamra tat-tmunier
            
            
               l-aġġornament tar-referenza għal diversi standards internazzjonali
            
            
               l-emissjonijiet ta’ inkwinanti gassużi u partikolati mill-magni
            
            
               ir-rekwiżiti għall-inġenji tradizzjonali
            
            
               it-tagħmir u l-installazzjonijiet elettriċi
            
            
               is-sistemi tat-tifi tan-nar
            
            
               il-pjanċa tal-manifattur għall-krejnijiet
            
            
               l-aġġornament tad-dispożizzjonijiet dwar it-tagħmir tan-navigazzjoni u tal-informazzjoni
            
            
               il-korrezzjonijiet tad-dispożizzjonijiet tranżizzjonali dwar tagħmir bl-approvazzjoni tat-tip
            
            
            
               1.3 Il-konsistenza tar-reġimi ġuridiċi għar-rekwiżiti tekniċi
            
            
               Id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE, tinkludi referenza diretta għall-istandard ES-TRIN.
            
            
               Huwa meħtieġ li jiġu pprovduti l-istess standards sabiex tiġi żgurata l-konsistenza bejn iż-żewġ reġimi ġuridiċi eżistenti għar-rekwiżiti tekniċi għall-bastimenti tal-passaġġi fuq l-ilma interni (ir-Renu u l-UE). Kemm il-liġi tal-UE, kif ukoll ir-Regolament tas-CCNR, se jkunu qegħdin jirreferu għal standards li jitwasslu permezz tas-CESNI – għall-istandard ES-TRIN 2017/01 mis-7 ta’ Ottubru 2018 (id-data tal-iskadenza tat-traspożizzjoni tad-Direttiva (UE) 2016/1629 u d-data tal-applikabbiltà tal-ES-TRIN 2017/01).
            
            
               Il-liġi tal-UE u r-reġim regolatorju tas-CCNR għall-bastimenti tal-passaġġi fuq l-ilma interni se jkunu allinjati għalkollox mis-7 ta’ Ottubru 2018.
            
            
               Minbarra l-emenda tal-Anness II (referenza għall-istandard ES-TRIN 2017/1), l-emendi tal-Anness III u V huma meħtieġa biex tinżamm il-konsistenza bejn id-Direttiva 2016/1629 u ES-TRIN 2017/01.
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Skont l-Artikolu 32 tad-Direttiva (UE) 2016/1629, qabel ma jiġi adottat att delegat, il-Kummissjoni għandha tikkonsulta esperti maħtura minn kull Stat Membru f’konformità mal-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. Hu mistenni li l-abbozz tal-att delegat  jiġi ppreżentat fil-laqgħa tal-grupp ta’ esperti tal-Kummissjoni dwar ir-rekwiżiti tekniċi għall-bastimenti tal-passaġġi fuq l-ilma interni. Il-laqgħa ġiet organizzata fit-13 ta’ Ottubru 2017.
            
            
               Barra minn hekk, sabiex l-esperti jiġu informati kemm jista’ jkun u biex tiġi żgurata l-konsistenza bejn l-attivitajiet tas-CESNI u l-qafas ġuridiku tal-UE, il-Kummissjoni Ewropea ppreżentat l-abbozz tal-att delegat fil-laqgħa tal-grupp ta’ ħidma CESNI/PT skedata fis-27 u fit-28 ta’ Settembru 2017.
            
            
               3.ELEMENTI ĠURIDIĊI TAL-ATT DELEGAT
            
            
               3.1 Aġġornament tar-referenza għall-ES-TRIN
            
         
         
            
               L-Anness II tad-Direttiva (UE) 2016/1629 jirreferi direttament għall-istandard ES-TRIN 2015/1 għar-rekwiżiti tekniċi applikabbli għall-inġenji. Skont l-Artkolu 31(1) ta’ din id-Direttiva, il-Kummissjoni għandha s-setgħa li taġġorna dik ir-referenza għall-aktar verżjoni reċenti tal-istandard ES-TRIN u tistabbilixxi d-data tal-applikazzjoni tagħha. Meta wieħed iqis il-pubblikazzjoni tal-istandard ES-TRIN 2017/1 bħala l-aktar verżjoni reċenti tal-ES-TRIN, l-abbozz tal-att delegat jiżgura l-aġġornamenti rilevanti. Id-data tal-applikazzjoni hi s-7 ta’ Ottubru 2018.
            
            
            
               3.2 Dispożizzjonijiet proċedurali għall-inġenji tradizzjonali
            
            
               L-istandard ES-TRIN 2017/1 jinkludi dispożizzjonijiet speċjali għall-inġenji tradizzjonali. Sabiex tinżamm il-konsistenza bejn ir-rekwiżiti tad-Direttiva (UE) 2016/1629 u l-istandard ES-TRIN, kif ukoll biex jiġu ssimplifikati d-dispożizzjonijiet proċedurali, jeħtieġ li jiġi emendat l-Anness V tad-Direttiva fir-rigward tad-dispożizzjonijiet proċedurali dettaljati. L-Artikolu 2.01 (2) tal-Anness V jirregola l-kompożizzjoni tal-korp ta’ spezzjoni. Fil-każ li jinkiseb iċ-ċertifikat għall-inġenju tradizzjonali skont ES-TRIN 2017/1, jeħtieġ li titwettaq spezzjoni minn espert li jkollu għarfien speċjali dwar ir-rekwiżiti għall-bastimenti tradizzjonali. L-espert tal-inġenji tradizzjonali huwa definit mill-istandard ES-TRIN 2017/1 kif ġej: “Persuna maħtura mill-awtorità kompetenti jew minn istituzzjoni awtorizzata ta’ Stat Membru, li jkollha għarfien speċjali fil-qasam tal-inġenji tradizzjonali minħabba t-taħriġ u l-esperjenza tagħha fis-suġġett, u li tkun familjari mar-rekwiżiti u mar-regoli tekniċi rilevanti, anki mill-perjodu taż-żmien tal-inġenji tradizzjonali.”. Dan l-espert għandu jkun parti mill-korp ta’ spezzjoni. 
            
            
               Skont l-Artikolu 31(4) tad-Direttiva, il-Kummissjoni għandha s-setgħa li tadotta atti delegati dwar l-adattament tal-Anness V biex jiġu aġġornati u ssimplifikati d-dispożizzjonijiet amministrattivi. L-abbozz tal-att delegat jiżgura l-adattament tal-Artikolu 2.01(2) tal-Anness V tad-Direttiva (UE) 2016/1629 biex jiġu ssodisfati d-dispożizzjonijiet tal-ES-TRIN 2017/1.
            
            
            
               3.3 Kjarifika tal-lista ta’ rekwiżiti tekniċi addizzjonali possibbli applikabbli għall-inġenji tal-passaġġi fuq l-ilma interni taż-Żoni 1, 2 u 3 mhux konnessi
            
            
               L-Anness III tad-Direttiva (UE) 2016/1629 jipprovdi lista limitattiva ta’ suġġetti għar-rekwiżiti nazzjonali li jridu jiġu adottati minn Stat Membru skont l-Artikolu 23(1) u (2) ta’ din id-Direttiva. 
            
            
               Skont l-Artikolu 31(3) tad-Direttiva (UE) 2016/1629, il-Kummissjoni għandha s-setgħa li tadotta atti delegati dwar l-adattament tal-Anness III għall-progress xjentifiku u tekniku. 
            
            
               Jenħtieġ li l-paragrafu 2 tal-Anness III tad-Direttiva (UE) 2016/1629 jiġi aġġornat sabiex tittejjeb il-konsistenza mad-dispożizzjonijiet tal-istandard ES-TRIN. Il-paragrafu 2 ikopri d-dispożizzjonijiet dwar “Tisħiħ”, kif ukoll “Stabbiltà”, b’analoġija mal-Artikolu 3.02 ta’ ES-TRIN. It-titolu attwali tal-paragrafu 2 ma jikkorrispondix eżattament mal-kontenut tal-inċiżi. L-abbozz tal-att delegat jiżgura l-adattamenti rilevanti.
            
            
               F’Lulju 2017, il-Grupp ta’ soċjetajiet ta’ klassifikazzjoni rikonoxxuti għan-navigazzjoni interna (GERC) enfasizza l-opportunità li tittejjeb il-lista tal-Anness III tad-Direttiva (UE) 2016/1629. 
            
            
            
               L-Anness III elenka suġġetti għal rekwiżiti tekniċi addizzjonali possibbli li huma applikabbli għall-inġenji tal-passaġġi fuq l-ilma interni taż-Żoni 1, 2 u 3 mhux konnessi.
            
            
            
               Din il-lista hija restrittiva u ma tinkludix suġġetti għall-installazzjonijiet tal-makkinarju. 
            
            
               Jidher ċar li għan-navigazzjoni fiż-Żoni 1 u 2 irid jintalab it-tisħiħ tal-istruttura tal-buq sabiex tirreżisti sa ċertu għoli tal-mewġ (il-paragrafu 2 tal-Anness III tad-Direttiva (UE) 2016/1629). Mhumiex previsti suġġetti korrispondenti għal rekwiżiti tekniċi possibbli li huma applikabbli għall-installazzjonijiet tal-makkinarju għat-tħaddim f’dawn iż-żoni ta’ navigazzjoni, speċjalment sabiex tiġi żgurata propulsjoni affidabbli għall-inġenju. 
            
            
               L-Artikolu 8.01(1) tal-istandard ES-TRIN ma jipprovdix rekwiżiti speċifikati għall-installazzjoni tal-makkinarju u jitlob biss li l-magni u l-partijiet anċillari tagħhom għandhom jiġu ddisinjati, jinbnew u jiġu installati skont l-aħjar prattika. 
            
            
               Iż-żieda tal-paragrafu “8. Makkinarju” fl-Anness III tad-Direttiva (UE) 2016/1629 se jippermetti l-adozzjoni ta’ dispożizzjonijiet nazzjonali komplementari minn Stat Membru għall-fini ta’ sikurezza. 
            
            
               L-att delegat jiżgura l-adattamenti rilevanti.
            
            
               L-impatti tat-tibdil issuġġerit tal-Anness III tad-Direttiva (UE) 2016/1629 huma limitati ħafna peress li dan it-tibdil ma jeħtieġx xi modifiki tar-regolamenti nazzjonali eżistenti iżda anzi se jtejjeb ċ-ċertezza ġuridika u l-possibbiltajiet li tiġi żgurata s-sikurezza fiż-Żoni 1 u 2.
            
         
         
            
               DIRETTIVA DELEGATA TAL-KUMMISSJONI (UE) .../...
            
            
               ta’ 18.4.2018
            
            
               li temenda l-Annessi II, III u V tad-Direttiva (UE) 2016/1629 tal-Parlament Ewropew u tal-Kunsill li tistabbilixxi r-rekwiżiti tekniċi għall-bastimenti tal-passaġġi fuq l-ilma interni
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE
                  1
               , u b’mod partikolari l-Artikolu 31(1), (3) u (4) tagħha,
            
            
               Billi:
            
            
               (1)Id-Direttiva 2006/87/KE tal-Parlament Ewropew u tal-Kunsill
                  2
                titħassar b’effett mis-7 ta’ Ottubru 2018 bid-Direttiva (UE) 2016/1629. L-Anness II tad-Direttiva (UE) 2016/1629 jistabbilixxi li r-rekwiżiti tekniċi applikabbli għall-inġenji huma dawk stipulati fl-istandard ES-TRIN 2015/1.
            
            
               (2)Jenħtieġ li l-azzjoni mill-Unjoni fis-settur tan-navigazzjoni interna jkollha l-għan li tiżgura l-uniformità fl-iżvilupp tar-rekwiżiti tekniċi għall-bastimenti tal-passaġġi fuq l-ilma interni li jridu jiġu applikati fl-Unjoni.
            
            
               (3)Il-Kumitat Ewropew għat-tfassil ta’ standards fin-navigazzjoni interna (“CESNI”) inħoloq fit-3 ta’ Ġunju 2015 fil-qafas tal-Kummissjoni Ċentrali għan-Navigazzjoni fuq ir-Renu (“CCNR”) biex jiġu żviluppati standards tekniċi għall-passaġġi fuq l-ilma interni f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ.
            
            
               (4)Is-CESNI adotta Standard Ewropew ġdid li jistabbilixxi Rekwiżiti Tekniċi għall-bastimenti tal-Passaġġi fuq l-Ilma Interni, l-istandard ES-TRIN 2017/1, fil-laqgħa tiegħu tas-6 ta’ Lulju 2017
                  3
               . 
            
            
               (5)L-istandard ES-TRIN jistabbilixxi r-rekwiżiti tekniċi uniformi meħtieġa biex jiżguraw is-sikurezza tal-bastimenti tal-passaġġi fuq l-ilma interni. Dan jinkludi dispożizzjonijiet fir-rigward tal-bini tal-bastimenti, l-armar u t-tagħmir għall-bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet fir-rigward tat-tagħmir tas-sistema ta’ identifikazzjoni awtomatika, dispożizzjonijiet fir-rigward tal-identifikazzjoni tal-bastimenti, mudell ta’ ċertifikati u reġistru, dispożizzjonijiet tranżizzjonali, kif ukoll struzzjonijiet għall-applikazzjoni tal-istandard tekniku.
            
            
               (6)Is-CCNR se temenda l-qafas leġiżlattiv tagħha, ir-Regolamenti għall-Ispezzjoni ta’ Bastimenti tar-Renu, biex jirreferi għal dan l-istandard il-ġdid u jagħmel mandatorju dan l-istandard il-ġdid fil-qafas tal-applikazzjoni tal-Konvenzjoni Reveduta għan-Navigazzjoni fuq ir-Renu.
            
            
               (7)Għaldaqstant, jenħtieġ li d-Direttiva (UE) 2016/1629 tal-Parlament Ewropew u tal-Kunsill tiġi emendata skont dan.
            
            
               (8)Għall-koerenza, jenħtieġ li d-dispożizzjonijiet emendati jiġu trasposti u japplikaw mill-istess data, kif previst inizjalment għat-traspożizzjoni u għall-applikazzjoni tad-Direttiva (UE) 2016/1629.
            
            
               ADOTTAT DIN ID-DIRETTIVA:
            
            
               Artikolu 1
            
            
               Id-Direttiva (UE) 2016/1629 hija emendata kif ġej:
            
            
               (1)L-Anness II huwa sostitwit bit-test fl-Anness I ta’ din id-Direttiva;
            
            
               (2)L-Anness III huwa emendat skont l-Anness II ta’ din id-Direttiva;
            
         
         
            
               (3)L-Anness V huwa emendat skont l-Anness III ta’ din id-Direttiva.
            
            
               Artikolu 2
            
            
               1.L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji sabiex jikkonformaw ma’ din id-Direttiva sa mhux aktar tard mis-7 ta’ Ottubru 2018 u dawn għandhom japplikaw minn din id-data. L-Istati Membri għandhom jgħaddu minnufih it-test ta’ dawk id-dispożizzjonijiet lill-Kummissjoni.
            
            
               Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati minn referenza ta’ din ix-xorta waqt il-pubblikazzjoni uffiċjali tagħhom. L-Istati Membri għandhom jiddeċiedu kif trid issir referenza ta’ din ix-xorta.
            
            
               2.L-Istati Membri għandhom jgħaddu t-test tad-dispożizzjonijiet prinċipali tal-liġi nazzjonali li jadottaw fil-qasam kopert b’din id-Direttiva lill-Kummissjoni.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 18.4.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 252, 16.9.2016, p. 118. 
               
               
                  
                     (2)
                  
                        Id-Direttiva 2006/87/KE tal-Parlament Ewropew u tal-Kunsill tat-12 ta’ Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (ĠU L 389, 30.12.2006, p. 1).
               
               
                  
                     (3)
                  
                        Ir-Riżoluzzjoni CESNI 2017/II-1
               
            
      
    ---documentbreak--- 
      
         
         
            
               ANNESS I
            
            
               
            
               “ANNESS II
            
            
               REKWIŻITI TEKNIĊI MINIMI APPLIKABBLI GĦALL-INĠENJI FIL-PASSAĠĠI FUQ L-ILMA INTERNI TAŻ-ŻONI 1, 2, 3 U 4
            
            
               Ir-rekwiżiti tekniċi applikabbli għall-inġenji huma dawk stipulati fl-istandard ES-TRIN 2017/1.”.
            
            
               ANNESS II
            
            
            
               L-Anness II tad-Direttiva (UE) 2016/1629 huwa emendat kif ġej:
            
            
               (1) il-punt 2 huwa sostitwit b’dan li ġej:
            
            
               “2. Tisħiħ u stabbiltà
            
            
               — Tisħiħ u stabbiltà tal-istruttura
            
            
               — Ċertifikat/attestazzjoni minn soċjetà ta’ klassifikazzjoni rikonoxxuta”;
            
            
            
               (2) jiżdied il-punt 8 li ġej:
            
            
               “8. Makkinarju 
            
            
               –Sistemi tal-ikkwartjar
            
            
               –Xaftijiet tal-iskrejjen u aċċessorji 
            
            
               –Magni ta’ propulsjoni, akkoppjamenti u aċċessorji 
            
            
               –Preżenza ta’ tagħmir li jimbotta l-pruwa 
            
         
         
            
               –Sistemi ta’ sentina u installazzjonijiet tat-tifi tan-nar 
            
            
               –Sorsi tal-enerġija ta’ emerġenza u installazzjonijiet elettriċi
            
            
               –Ċertifikat/attestazzjoni minn soċjetà ta’ klassifikazzjoni rikonoxxuta”.
            
            
               ANNESS III
            
            
            
               Il-paragrafu 2 tal-Artikolu 2.01 tal-Anness V tad-Direttiva (UE) 2016/1629 huwa emendat kif ġej:
            
            
               (1) il-punt (c) huwa sostitwit b’dan li ġej:
            
            
               “(c) espert nawtiku li jkollu liċenzja ta’ kaptan ta’ inġenji fil-passaġġi fuq l-ilma interni, li tawtorizza lid-detentur ibaħħar il-bastiment li jrid jiġi spezzjonat;”; 
            
            
               (2) jiżdied il-punt (d) li ġej: 
            
            
               “(d) espert ta’ inġenju tradizzjonali għall-ispezzjoni ta’ inġenju tradizzjonali.”.